**Vulcanul din mijlocul frunții**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*apa vie a mâinilor\*

pielea noastră

e o incantație fonică a eului fără culoare

cei ce nu-s cu lasoul de flăcări

strâng vânturile

povestea e scrisă demult

fermentația sângelui e doar focalizarea materiei

pe formă

visul ce-și iese din matcă

risipirea în arcul săgeții acordează clipa

fără de puls ni-s drumurile ochilor

de nu freamătă de păsări

pupila

cu vetrele stinse în talpa destinului

nu pâlpâie nici o icoană în irisul candelei

lumea întârzie să-și revendice în țipăt

spațiul vital

nașterea își este sieși pastișă

și răsună de umbre

lumina

doar din zid se vor întoarce acuzator pleoapele

aducând din adâncuri ecoul

genunea

gata să coacă minunea

ne rumenește ursita

pasul

îmbrățișarea

ori de câte ori încercăm să fugim ne devorează galaxiile

oglinzile

se umplu de chipuri ciobite

rădăcinile ne încarcă gura de fructe colcăind de ispite

poate de aceea nu știm nici să trăim nici să murim niciodată până la capăt

doar iluziile unor atingeri imperfecte se împiedică

de noi prin refracții codate

se usucă

și cad în pâlnia unei matrice vorace

lumea

ca un conglomerat neomogen de mistere

nu ne restituie decât prin

smulgere

nimic nu e ceea ce pare decojește râsul petale

din tulpina iubirii

orice notă vom ciopli pe cosmicul portativ al veșniciei

pielea noastră va fii mereu incantația fonică

a luminii

erupția perfectă a vieții

inima

îmbracă duhul